ଭାରତର ତୃତୀୟ ପ୍ରତିଦ୍ୱନ୍ଦ୍ୱୀ ମାଲେସିଆ\t March 25th, 20:03 PM March 25th, 20:03 PM\nଇପୋ (ମାଲେସିଆ), ୨୫।୩(ପି.ଟି.)- ଏଠାରେ ଚାଲିଥିବା ସୁଲତାନ ଆଜଲାନଶାହ କପ୍ ହକି ଟୁର୍ନାମେଣ୍ଟରେ ଭାରତର ତୃତୀୟ ପ୍ରତିଦ୍ୱନ୍ଦ୍ୱୀ ହେଉଛି ମାଲେସିଆ। ପ୍ରଥମ ମ୍ୟାଚରେ ଜାପାନକୁ ହରାଇବାପରେ ଦ୍ୱିତୀୟ ମ୍ୟାଚକୁ ଦକ୍ଷିଣ କୋରିଆ ସହିତ ଡ୍ର ରଖିଥିବା ଭାରତ ମଙ୍ଗଳବାର ତୃତୀୟ ଲିଗ୍ ମ୍ୟାଚରେ ମାଲେସିଆକୁ ଭେଟିବାକୁ ଯାଉଛି। ଏସିଆନ ଗେମ୍ସ ଗୋଲ୍ଡ ମେଡାଲିଷ୍ଟ ଜାପାନକୁ ୨-୦ ଗୋଲରେ ହରାଇ ଅଭିଯାନ ଆରମ୍ଭ କରିଥିଲା ଭାରତ। ଦ୍ୱିତୀୟ ମ୍ୟାଚରେ ଅନେକ ସମୟ ପର୍ଯ୍ୟନ୍ତ ୧-୦ ଗୋଲରେ ଅଗ୍ରଣୀ ରହିଥିଲେ ହେଁ ଶେଷ ମୁହୂର୍ତ୍ତ ଗୋଲ ବରଣ ଦଳପାଇଁ ମହଙ୍ଗା ପଡ଼ିଥିଲା ଏବଂ ୧-୧ ଗୋଲରେ ମ୍ୟାଚ ଡ୍ର ରଖିବାକୁ ବାଧ୍ୟ ହୋଇଥିଲା। ଏହାକୁ ମନରେ ରଖି ଭାରତୀୟ ଦଳ ମାଲେସିଆ ବିପକ୍ଷ ମ୍ୟାଚରେ ପଡ଼ିଆକୁ ଓହ୍ଲାଇବ। କାରଣ ନିକଟ ଅତୀତରେ ମାଲେସିଆ ଭାରତର ପ୍ରମୁଖ ପ୍ରତିଦ୍ୱନ୍ଦ୍ୱୀଭାବେ ଉଭା ହୋଇଛି। ୬ ଦଳ ବିଶିଷ୍ଟ ପ୍ରତିଯୋଗିତାର ଷ୍ଟାଣ୍ଡିଂରେ ଭାରତ ତୃତୀୟ ସ୍ଥାନରେ ରହିଛି। ଗୋଟିଏ ବିଜୟ ଓ ଗୋଟିଏ ଡ୍ର ସହ ଦଳ ୪ ପଏଣ୍ଟ ପାଇଛି। ମାଲେସିଆ ଏହି ତାଲିକାର ଶୀର୍ଷରେ ରହିଛି। ଦଳ ପ୍ରଥମ ମ୍ୟାଚରେ ପୋଲାଣ୍ଡକୁ ୫-୧ ଓ ଦ୍ୱିତୀୟ ମ୍ୟାଚରେ ଜାପାନକୁ ୪-୩ ଗୋଲରେ ପରାସ୍ତ କରିଛି। କୋରିଆ ୪ ପଏଣ୍ଟ ପାଇଥିଲେ ହେଁ ଦ୍ୱିତୀୟ ସ୍ଥାନ ଅଧିକାର କରିଛି। ଗୋଲ ବ୍ୟବଧାନରେ ଏହି ଦଳ ଭାରତକୁ ପଛରେ ପକାଇ ଦେଇଛି। ଗତ ରବିବାର ମ୍ୟାଚରେ ଭାରତ ୨୮ତମ ମିନିଟରେ ଗୋଲ ଦେଇ କ୍ରମାଗତ ଦ୍ୱିତୀୟ ବିଜୟର ନିକଟତର ହୋଇଥିଲା। ମାତ୍ର ଶେଷ ହ୍ବିସିଲ ବାଜିବାକୁ ମାତ୍ର ୨୨ ସେକେଣ୍ଡ ସମୟ ବାକିଥିବାବେଳେ ପେନାଲ୍ଟି କର୍ନରରୁ ଗୋଲ ବରଣ କରି ବଡ଼ ସୁଯୋଗ ହାତଛଡ଼ା କରିଥିଲା। ମନପ୍ରୀତ ସିଂଙ୍କ ଦଳ ମାଲେସିଆ ବିପକ୍ଷ ମ୍ୟାଚରେ ସେହି ଭୁଲକୁ ଦୋହରାଇବାକୁ ଚାହିଁବ ନାହିଁ ନିଶ୍ଚିତ। ଗତ କିଛି ମ୍ୟାଚରେ ଭାରତର ଦୁର୍ବଳତାରୁ ମାଲେସିଆ ଫାଇଦା ଉଠାଇଛି। ଏସିଆନ ହକିରେ ଡାର୍କ ହର୍ସଭାବେ ପରିଚିତ ହେଉଥିବା ମାଲେସିଆ ମହାଦେଶୀୟ ସ୍ତରରେ ଅନେକ ବଡ଼ ଦଳକୁ ଧୂଳି ଚଟାଇବାରେ ସକ୍ଷମ ହୋଇଛି।\nଅତୀତ ରେକର୍ଡ ଦେଖିଲେ ୨୦୧୦ ଗୁଆଙ୍ଗଝୋଉ ଏସିଆନ ଗେମ୍ସର ସେମିଫାଇନାଲରେ ଭାରତ ଶେଷ ମୁହୂର୍ତ୍ତ ଗୋଲ ବରଣ ଯୋଗୁ ମାଲେସିଆଠାରୁ ୩-୪ ଗୋଲରେ ପରାସ୍ତ ହୋଇଥିଲା। ଏହାର ୮ ବର୍ଷ ପରେ ସମାନ ପରିସ୍ଥିତିରେ ଭାରତ ପ୍ରତିପକ୍ଷ ମାଲେସିଆଠାରୁ ହାରିଥିଲା। ଜାକର୍ତ୍ତା ଏସିଆନ ଗେମ୍ସର ସେମିଫାଇନାଲରେ ଶେଷ ମୁହୂର୍ତ୍ତ ଗୋଲ ବରଣ ଯୋଗୁ ମ୍ୟାଚକୁ ୨-୨ରେ ଡ୍ର ରଖିବାକୁ ବାଧ୍ୟ ହୋଇଥିଲା ଭାରତ। ଏହାପରେ ଅନୁଷ୍ଠିତ ପେନାଲ୍ଟି ଶୁଟ୍ ଆଉଟ୍ରେ ମାଲେସିଆ ୭-୬ ଗୋଲରେ ଭାରତକୁ ପରାସ୍ତ କରିଥିଲା। ମାଲେସିଆ ଦଳର ସବୁଠାରୁ ବଡ଼ ଶକ୍ତି ହେଲେ ରୋଲାଣ୍ଟ ଓଲ୍ଟମାନ୍ସ। ଓଲ୍ଟମାନ୍ସ ଦୀର୍ଘଦିନଧରି ଭାରତୀୟ ଦଳର ହାଇପରଫରମାନ୍ସ ଡାଇରେକ୍ଟର ଓ କୋଚ୍ ଥିଲେ। ତେଣୁ ସେ ଭାରତୀୟ ହକି ଓ ଏହି ଦଳର କୌଶଳକୁ ଭଲଭାବେ ଜାଣିଛନ୍ତି। ଓଲ୍ଟମାନ୍ସ ଏବେ ମାଲେସିଆ ଦଳର ମୁଖ୍ୟ କୋଚ୍। ତେଣୁ ଭାରତ ବିପକ୍ଷ ମ୍ୟାଚରେ ଏହି ଦଳକୁ ଏହାର ସୁଫଳ ମିଳୁଛି।\nମାଲେସିଆ ପେନାଲ୍ଟି କର୍ନର ସ୍ପେଶାଲିଷ୍ଟ ମହମ୍ମଦ ରାଜିଏଙ୍କ ଉପରେ ଭାରତର ନଜର ରହିବ। ଏହି ୩୧ ବର୍ଷୀୟ ଖେଳାଳି ଜାକର୍ତ୍ତା ଏସିଆନ ଗେମ୍ସ ସମେତ ଭାରତକୁ ଏକାଧିକଥର ପରାଜୟ ସ୍ବାଦ ଚଖାଇଛନ୍ତି। ଚଳିତ ଟୁର୍ନାମେଣ୍ଟରେ ରହିମ ଯଦିଓ ମାତ୍ର ଗୋଟିଏ ଗୋଲ ଦେଇଛନ୍ତି ତେବେ ବୀରେନ୍ଦ୍ର ଲାକ୍ରାଙ୍କ ନେତୃତ୍ୱରେ ପରିଚାଳିତ ଭାରତୀୟ ରକ୍ଷଣଭାଗ ଏବଂ ଗୋଲକିପର ପି.ଆର. ଶ୍ରୀଜେଶଙ୍କୁ ସତର୍କତାର ସହ ତାଙ୍କ ମୁକାବିଲା କରିବାକୁ ହେବ। ଏହା ବ୍ୟତୀତ ସାରି ବ୍ରଦର୍ସ(ଫିତ୍ରି ଓ ଫୈଜଲ)ଙ୍କ ଉପରେ ମଧ୍ୟ ଭାରତୀୟ ଡିଫେନ୍ସ ବିଭାଗକୁ ନଜର ରଖିବାକୁ ହେବ। ଫୈଜଲ ଚଳିତ ଟୁର୍ନାମେଣ୍ଟରେ ଏକ ହ୍ୟାଟ୍ରିକ ଅର୍ଜନ ସହ ୫ ଗୋଲ ଦେଇ ଟପ୍ ସ୍କୋରର ରହିଛନ୍ତି। ୨୦୧୮ ଟୁର୍ନାମେଣ୍ଟରେ ଏହି ଭେନ୍ୟୁରେ ଭାରତ ୫-୧ ଗୋଲରେ ମାଲେସିଆକୁ ହରାଇଥିଲା। ଏବେ ସମାନ ଦଳକୁ ଭେଟିବାକୁ ଯାଉଥିବାରୁ ଭାରତ ବିଜୟୀ ହେବାନେଇ ଆଶାବାଦୀ ଅଛି। ମାଲେସିଆ ବିପକ୍ଷରେ ବଡ଼ ବିଜୟ ସମ୍ଭବ ହୋଇ ପାରିଲେ ଭାରତୀୟ ଦଳ ମାନସିକସ୍ତରରେ ଦୃଢ଼ ହେବା ସହ ପଏଣ୍ଟ ଟେବୁଲରେ ଉପରକୁ ଉଠି ପାରିବ। ମଙ୍ଗଳବାର ଅନ୍ୟ ମ୍ୟାଚ ଗୁଡ଼ିକରେ ଜାପାନ-କାନାଡ଼ା ଏବଂ ଦକ୍ଷିଣ ଆଫ୍ରିକା-କୋରିଆ ପରସ୍ପରର ସମ୍ମୁଖୀନ ହେବେ।
